PRITARTA

Lietuvos Respublikos susisiekimo ministro

2022 m. rugpjūčio 29 d. įsakymu Nr. 3-417

**RAŠTAS**

**DĖL VALSTYBĖS SIEKIAMŲ TIKSLŲ IR KELIAMŲ LŪKESČIŲ**

**VALSTYBĖS ĮMONEI LIETUVOS AUTOMOBILIŲ KELIŲ DIREKCIJAI**

**I. Tikslas**

Šiuo Raštu dėl valstybės siekiamų tikslų ir keliamų lūkesčių valstybės įmonei Lietuvos automobilių kelių direkcijai (toliau – Raštas) pateikiami Lietuvos Respublikos susisiekimo ministerijos lūkesčiai dėl valstybės įmonės Lietuvos automobilių kelių direkcijos (toliau – Įmonė) veiklos krypčių, Įmonei keliamų tikslų ir veiklos principų.

Raštas yra skirtas trumpojo ir vidutinio laikotarpio valstybės lūkesčiams bei ilgojo laikotarpio Įmonės vystymosi lūkesčių gairėms nustatyti, Įmonės pagrindinėms ir kitoms veikloms įvardyti, esminiams veiklos vertinimo rodikliams, informacijos teikimo Susisiekimo ministerijai tvarkai numatyti bei efektyviam Įmonės ir Susisiekimo ministerijos bendradarbiavimui užtikrinti.

Rašto pagrindu turi būti rengiamas ir (ar) persvarstomas Įmonės strateginis veiklos planas, nustatomi finansiniai ir nefinansiniai ilgalaikiai bei trumpalaikiai tikslai, atsižvelgiant į valstybės politiką susisiekimo srityje formuojančių teisės aktų, taip pat Lietuvos Respublikos teisės aktų, reglamentuojančių valstybės valdomų įmonių veiklą, nuostatas.

Raštu Susisiekimo ministerija nesiekia apriboti ar išplėsti Įmonės ar jos valdymo organų teisių ar pareigų. Įmonė ir jos valdymo organai visų pirma privalo vadovautis galiojančiais teisės aktais, Įmonės įstatais ir kitais Įmonės savininko priimtais sprendimais, gerąja įmonių valdymo praktika ir prisiimti atsakomybę už priimamus sprendimus. Įgyvendindami Rašte išsakytus Susisiekimo ministerijos lūkesčius Įmonės valdymo organai privalo vadovautis protingumo, skaidrumo, efektyvumo, nešališkumo ir racionalaus turto valdymo principais.

**II. Įmonės paskirtis ir veiklos tikslai**

Įmonės paskirtis – valdyti, plėtoti ir prižiūrėti valstybinės reikšmės kelius bei juose organizuoti ir koordinuoti saugių eismo sąlygų užtikrinimą.

Įmonės veiklos tikslai yra šie:

1. vykdyti specialųjį įpareigojimą – valdyti valstybinės reikšmės kelius, užtikrinti saugių eismo sąlygų organizavimą ir koordinavimą įgyvendinant eismo saugumo priemones valstybinės reikšmės keliuose, nuolatinį valstybinės reikšmės kelių infrastruktūros būklės gerėjimą;

2. efektyviai ir skaidriai naudoti Lietuvos Respublikos Vyriausybės nutarimu tvirtinamoje Kelių priežiūros ir plėtros programos (toliau – KPPP) finansavimo lėšų naudojimo sąmatoje numatytas ir iš kitų finansavimo šaltinių gaunamas bei uždirbamas lėšas valstybinės reikšmės kelių infrastruktūros kokybei gerinti, tinklui plėsti ir prižiūrėti;

3. diegti kelių infrastruktūroje intelektines transporto sistemas ir skaitmeninimo sprendimus. Susisiekimo ministerija tikisi, kad Įmonės veikla bus plėtojama Rašte nurodytomis kryptimis, o keliami lūkesčiai taps Įmonės strateginio veiklos plano, kuriame bus nustatyti jų įgyvendinimą numatantys siektini rodikliai ir reikšmės, dalimi.

**III. Nefinansiniai lūkesčiai**

**Valstybinės reikšmės kelių kokybė ir saugumas.** Įmonė privalo užtikrinti darnų, saugų, patogų ir ekonomišką krovinių ir keleivių judumą valstybinės reikšmės keliuose, plėtoti naują ir iš esmės pagerinti esamą transeuropinio transporto tinklo (TEN-T) ir kitų valstybinės reikšmės kelių infrastruktūrą. Tikimasi, kad valstybinės reikšmės kelių kokybė atitiks teisės aktuose nustatytus rodiklius, o valstybinės reikšmės kelių su asfalto danga, kurios būklės indekso reikšmė viršija leistinas ribas, dalis valstybinės reikšmės kelių su asfalto danga tinkle iki 2025 m. pabaigos sumažės iki 31 proc. Įmonė, diegdama intelektines transporto sistemas ir kitas naujas technologijas, turi užtikrinti saugaus eismo organizavimą ir kitus eismo dalyvių poreikius.

Siekiant didinti saugumą valstybinės reikšmės keliuose, iki 2024 m. gruodžio 31 d. turi būti įrengta ir (ar) atnaujinta 1721 pėsčiųjų perėja, esanti Pėsčiųjų perėjų ir nežymėtų perėjų pertvarkymo ir atnaujinimo prioritetinėje eilėje.

Siekdama užtikrinti kryptingą kelių infrastruktūros valdymo politiką, rezultatais grįstą veiklos vertinimą ir geresnę kelių kokybę, Įmonė turi įgyvendinti Valstybinės reikšmės kelių priežiūros ir plėtros 2022–2035 m. strategines gaires (toliau – Gairės) iki 2035 m.

**Valstybei svarbūs projektai**. Įmonė turi užtikrinti, kad įgyvendinant automobilių kelių jungties projektą „Via Baltica“ iki 2024 m. būtų rekonstruotas 40,23 km ruožas Marijampolė–Lietuvos ir Lenkijos siena, įgyvendinant magistralinio kelio Nr. A14 Vilnius–Utena rekonstrukcijos projektą iki 2024 m. būtų rekonstruota 74,1 km, pradėta valstybinės reikšmės krašto kelio Nr. 130 Kaunas–Prienai–Alytus ruožo Kaunas–Prienai rekonstrukcija. Susisiekimo ministerija tikisi, kad Įmonė užtikrins ir kitų valstybei svarbių kelių infrastruktūros projektų bei atstuminio kelių apmokestinimo modelio (angl. *E-tolling*) įgyvendinimą teisės aktuose nustatyta tvarka. Valstybinės reikšmės kelių infrastruktūra turi būti plėtojama remiantis Gairių nuostatomis, aktualiu Lietuvos teritorijos bendruoju planu bei viešai skelbiamomis prioritetinėmis eilėmis. Dvejopos paskirties kelių infrastruktūros projektams, kurie būtų naudojami ir civiliniam, ir kariniam mobilumui bei pasienio keliams, įgyvendinamiems pagal dvišalį Lietuvos ir Lenkijos bendradarbiavimą, turi būti teikiamas prioritetas. Minėtiems kelių infrastruktūros projektams vykdyti Įmonė visomis pastangomis siekia užsitikrinti papildomą finansavimą iš Europos Sąjungos ir kitų finansinių priemonių.

**Transporto sistemos integralumas**. Kuriamoje vertės grandinėje prižiūrėdama ir plėtodama kelius bei užtikrindama eismo saugumą, Įmonė turi derinti savo veiksmus su kitų įmonių ir institucijų sprendimais. Susisiekimo ministerija tikisi, kad, siekdama valstybės nustatytų tikslų ir keliamų lūkesčių įgyvendinimo bei vykdydama valstybei svarbius projektus, Įmonė aktyviai bendradarbiaus su kitomis įmonėmis (AB „Kelių priežiūra“, VĮ Lietuvos oro uostais, AB „Lietuvos geležinkeliai“, VĮ Klaipėdos valstybinio jūrų uosto direkcija ir kt.), miestų ir rajonų savivaldybėmis ir kitais partneriais.

**Kelių priežiūros veiklos liberalizavimas.** Įmonė, bendradarbiaudama su suinteresuotomis šalimis, turi atlikti kelių priežiūros veiklos liberalizavimo Lietuvoje galimybių ir rizikų analizę, įvertinti užsienio valstybių gerąją patirtį ir iki 2022 m. gruodžio 31 d. pateikti Susisiekimo ministerijai išvadas ir pasiūlymus.

**Klientų aptarnavimo kokybė**. Įmonė turi ne tik užtikrinti esamą klientams teikiamų paslaugų vertę, bet ir nuolatos ją didinti, gerinti teikiamų paslaugų kokybę ir didinti klientų pasitenkinimą paslaugomis. Įmonės priimamų sprendimų terminai turi trumpėti, išlaikant nustatytą kokybės lygį. Įmonės įvairių klientų pasitenkinimo rodiklis turi būti reguliariai matuojamas ir nuosekliai augantis.

Įmonė apie savo veiklą ir sprendimus turi laiku teikti išsamią ir individualizuotą informaciją suinteresuotoms šalims, ženkliai pagerinti asmenų paklausimų ir skundų nagrinėjimo kokybę ir greitį, tuo tikslu turi būti nusistatomi metiniai rodikliai, o Įmonės valdyba turi prižiūrėti jų vykdymą.

Įmonė turi užtikrinti, kad valstybinės reikšmės automobilių kelių infrastruktūra būtų pritaikyta ir draugiška individualių poreikių turintiems žmonėms. Įmonė turi užtikrinti 2021 m. birželio 1 d. Memorandumo dėl transporto priemonių ir transporto fizinės ir informacinės infrastruktūros pritaikymo individualių poreikių turintiems žmonėms nuostatų nuoseklų įgyvendinamą.

**Socialinė atsakomybė ir darbuotojų įsitraukimas**. Įmonė privalo vykdyti savo veiklą pagal aukščiausius skaidrumo, valdysenos, etikos ir socialinės atsakomybės standartus, taikyti modernius personalo įsitraukimo vertinimo metodus ir siekti darbuotojų įsitraukimo augimo. Įmonėje turi būti palaikoma vertybėmis grįsta organizacinė kultūra, sudaromos sąlygos profesiniam augimui. Įmonė turi diegti ir plėtoti darbuotojų vertybių, kompetencijų kaitos, motyvacijos ir atlygio sistemas, nuosekliai siekti, kad darbuotojams būtų mokamas jų darbą ir rinkos sąlygas atitinkantis atlygis, kurti patrauklią darbo aplinką, sudaryti sąlygas dirbti individualių poreikių turintiems žmonėms. Susisiekimo ministerija tikisi, kad Įmonės valdyba ir vadovybė palaikys nuolatinį ir konstruktyvų dialogą su darbuotojų atstovais.

Susisiekimo ministerija tikisi, kad valstybėje kilus ekstremaliosioms situacijoms ar kitoms nenumatytoms aplinkybėms, darančioms reikšmingą poveikį visuomenės gerovei ir saugumui, Įmonė bus socialiai atsakinga ir ieškos galimybių prisidėti prie valstybės veiksmų kovodama su šių situacijų ir aplinkybių padariniais.

**Inovacijos, skaitmeninimas, darnumas**. Įmonė turi prisidėti prie Lietuvos susisiekimo srities inovacijų skatinimo, įskaitant inovacijų paklausos kūrimą, ir užtikrinti, kad diegiamos naujausios technologijos ir modernūs darbo metodai atitiks valstybės inovacijų plėtros, skaitmeninimo ir žalumo prioritetus, pagerins tiesioginės veiklos efektyvumą, operatyvumą, bus sukuriama pridėtinė vertė Įmonei ir jos klientams. Bendradarbiaudama su socialiniais partneriais, Įmonė valstybinės reikšmės keliuose turi įdiegti savivaldžiam transportui reikalingą infrastruktūrą, kurdama 5G ryšio ir kitų pažangių ryšio sistemų transporto koridorius ir šiam tikslui pritraukdama investicijų iš Europos Sąjungos ir kitų finansinių priemonių ar šaltinių.

Įmonė taip pat turi prisidėti prie transporto sukeliamos aplinkos taršos mažinimo ir, įsigydama (nuomodama) tarnybinius automobilius ir kitą Įmonės veikloje naudojamą transportą, prioritetą teikti netaršioms (pvz., naudojančioms alternatyviuosius degalus), inovatyvioms transporto priemonėms. Klimatui ir aplinkai naudingos veiklos kryptis turėtų apimti ir kitus Įmonės veiklos aspektus – iš atsinaujinančių išteklių pagamintos elektros energijos vartojimas, valstybinės reikšmės kelių infrastruktūros (pvz., triukšmo sienelių) naudojimas elektros energijos gamybai iš atsinaujinančių išteklių, turimų elektromobilių įkrovimo stotelių priežiūros gerinimas (pvz., tvarkymo darbų trukmės trumpinimas) ir plėtros galimybių įvertinimas.

Įmonė savo veikloje turi vadovautis gerąja tvaraus ir subalansuoto vystymosi praktika, laikytis jos veiklą reglamentuojančių įstatymų, tarptautinių normų ir etikos standartų. Įmonės strategijoje turėtų būti integruoti Jungtinių Tautų darnaus vystymosi principai aplinkosaugos, socialiniu, vartotojų ir žmogaus teisių apsaugos aspektais. Įmonėje turi būti patvirtinta darnumo politika, nustatanti darnaus vystymo kryptis ir principus bei jų įgyvendinimo priemones, kuriomis būtų vykdoma kasdienė Įmonės veikla ir kuriama organizacinė kultūra. Įmonė informaciją apie taikomas darnumo praktikas turi tinkamai atskleisti metinėje veiklos ataskaitoje ir skelbti interneto svetainėje.

**Skaidrumas ir rizikų valdymas.** Įmonėje turi būti įdiegtos tokios atsparumo korupcijai priemonės ir procesai, kurie užtikrintų, kad Įmonės veikla būtų vykdoma skaidriai ir sąžiningai. Įmonėje turi veikti efektyvi, tarptautinius standartus atitinkanti ir nuolat tobulinama rizikų valdymo sistema. Korupcijos prevencijai ir rizikų valdymui turi būti priskirti kompetentingi darbuotojai (asmenys), skiriami pakankami ištekliai šiems procesams valdyti bei tinkamai užtikrinti valstybės nacionalinio saugumo interesai. Įmonės viešieji pirkimai turi būti vykdomi vadovaujantis Lietuvos Respublikos viešųjų pirkimų įstatymo ir kitų norminių teisės aktų nuostatomis, ypatingas dėmesys turi būti skiriamas pirkimo dokumentams parengti, užtikrinant, kad jie būtų aiškūs, tikslūs ir išsamūs, o pirkimo procedūros vyktų skaidriai ir sklandžiai.

Prieš priimdama sprendimus dėl naujų tiltų, viadukų, požeminių perėjų, tunelių statybos, Įmonė privalo atlikti kiekvieno iš minėtų kelių infrastruktūros objektų projektų sąnaudų ir naudos pagrindimą ir jį skelbti viešai Įmonės tinklalapyje.

Įmonė turi užtikrinti, kad būtų viešai skelbiama visa informacija, nurodyta Lietuvos Respublikos Vyriausybės patvirtintame Valstybės valdomų įmonių veiklos skaidrumo užtikrinimo gairių apraše.

Įmonė, vadovaudamasi Lietuvos Respublikos teisės gauti informaciją ir duomenų pakartotinio naudojimo įstatymo nuostatomis ir kitais duomenų pateikimą pakartotinai naudoti reglamentuojančiais teisės aktais, turi užtikrinti, kad atvertini duomenys būtų inventorizuoti, atverti ir pateikti Lietuvos atvirų duomenų portalui.

**Efektyvumas.** Siekiant Įmonės konkurencingumo bei racionalaus ir efektyvaus KPPP bei kitų finansavimo šaltinių lėšų naudojimo, turi būti skiriamas dėmesys veiklos efektyvumui didinti, veiklos sąnaudų ir profesionaliam projektų valdymui. Įmonė turi optimizuoti veiklos procesus, juos automatizuoti ir skaitmenizuoti, taikyti kitus sprendimus, padedančius siekti didesnio efektyvumo. Įmonėje turi būti priimti sprendimai dėl Įmonės savininko lūkesčių ir Įmonės strategijos neatitinkančio, neefektyviai valdomo Įmonės nekilnojamojo turto. Susisiekimo ministerija tikisi, kad Įmonė, siekdama integruoti ir efektyviai valdyti duomenis, iki 2024 m. įdiegs Įmonėje skaitmenizuotą turto ir apskaitos valdymą.

Įmonė turi didinti vykdomų viešųjų pirkimų procedūrų efektyvumą, mažindama procedūrų trukmę: 2025 m. pabaigoje vidutinė supaprastintų viešųjų pirkimų procedūrų trukmė neturi viršyti 44 kalendorinių dienų, o vidutinė tarptautinių viešųjų pirkimų procedūrų trukmė neturi viršyti 79 kalendorinių dienų.

Iki 2022 m. pabaigos Įmonė turi priimti sprendimus dėl priemonių, padėsiančių sumažinti teisminių ginčų skaičių Įmonėje, įgyvendinimo, pavyzdžiui, sukuriant Įmonėje ikiteisminių ginčų nagrinėjimo struktūrą ar pan.

**Juridinės formos keitimas**. Siekiant didinti veiklos efektyvumą ir įgyvendinant Ekonominio bendradarbiavimo ir plėtros organizacijos (toliau – EBPO) rekomendacijas, Įmonę numatyta pertvarkyti į akcinę bendrovę ne vėliau kaip iki 2022 metų pabaigos. Atitinkamai Įmonė turi planuoti savo veiklą ir priimti visus sprendimus bei atlikti reikalingus veiksmus sklandžiam persitvarkymui į akcinės bendrovės teisinę formą.

**Geroji valdysena.** Įmonė, atsižvelgdama į viešosios įstaigos Valdymo koordinavimo centro (toliau – VKC) teikiamas rekomendacijas valdysenai gerinti, turi užtikrinti geriausią praktiką atitinkantį valdymą ir siekti, kad valstybės valdomų įmonių gerojo valdymo indekso vertinimo metinėse ataskaitose Įmonė būtų vertinama ne žemesniu kaip A įvertinimu. Įmonė privalo vadovautis EBPO rekomendacijomis. Įmonė savo veikla turėtų saugoti ir gerinti reputaciją, atlikti reputacijos pokyčių tyrimus, taip pat efektyviai naudoti išorinę bei vidinę komunikaciją.

Įmonė turi užtikrinti, kad specializuoti nefinansiniai veiklos rodikliai, kurie kasmet derinami su VKC, būtų pasiekti.

**IV. Finansiniai lūkesčiai**

Įmonės ilgalaikis pelningumas turi atitikti Vyriausybės nustatytąjį.

Įmonė turi užtikrinti, kad kapitalo struktūros rodiklis atitiktų Vyriausybės nustatytąjį.

Pelno įmoka turi būti mokama ne mažesnė nei pagal Lietuvos Respublikos valstybės ir savivaldybės įmonių įstatyme nustatytą pelno įmokos skyrimo formulę, kurioje jos dydis yra susietas su nuosavo kapitalo grąžos rodikliu (ROE).

Įmonė turi užtikrinti, kad specializuoti finansiniai veiklos rodikliai, kurie kasmet derinami su VKC, būtų pasiekti.

**V. Bendri lūkesčiai dėl veiklos principų**

Įmonės galutiniai savininkai yra mokesčių mokėtojai, tad Įmonės valdymo organai privalo dėti visas pastangas, jog Įmonė ir jos turtas būtų valdomi skaidriai, efektyviai, o paslaugos teikiamos atsižvelgiant į Lietuvos Respublikos gyventojų ir ūkio subjektų lūkesčius ir poreikius.

Įmonės valdymo organai tiesiogiai atsako už Įmonei keliamų lūkesčių ir tikslų įgyvendinimą.

Įmonės valdybos pirmininkas ir vadovas turėtų kasmet pristatyti Susisiekimo ministerijos vadovybei atnaujintą strateginį veiklos planą, metinius biudžetus ir praėjusių metų rezultatus, metines valdybos įsivertinimo išvadas.

Įmonės valdyba turėtų veikti nepriklausomai, tačiau Įmonė ir (ar) valdyba turi iš anksto informuoti Susisiekimo ministeriją apie esminius Įmonės sprendimus ir vykdyti Įmonės įstatų ir Valstybės ir savivaldybės įmonių įstatymu priskirtas funkcijas. Esminiais sprendimais laikomi valdybos priimami sprendimai dėl:

* potencialių valdybos narių interesų konfliktų;
* potencialių teisminių ginčų;
* infrastruktūros plėtros ir eismo saugos rodiklių valdomuose keliuose;
* galimų Įmonės darbuotojų ar susijusių šalių sukčiavimų;
* esminių Įmonės veiklos pokyčių;
* didesnio masto darbuotojų kaitos;
* didelių įsigijimų ar pardavimų;
* galimos žalos visuomenei, gamtai, ekonomikai ar valstybės saugumui;
* spaudos pranešimų, kurie gali reikalauti Susisiekimo ministerijos atstovų komentarų;
* bet kokio masto korupcijos ar politinės intervencijos;
* potencialių grėsmių nacionaliniam saugumui;
* galimų kelių infrastruktūros projektų įgyvendinimo vėlavimų;
* svarbiausių kelių infrastruktūros projektų įgyvendinimo stebėsenos;
* kitų esminių rizikų, keliančių grėsmę Įmonės veiklos tęstinumui, reputacijai.

Įmonės valdyba turėtų vadovautis protingumo principu ir informuoti apie kitus potencialiai su savininko interesais susijusius svarbius sprendimus.

\_\_\_\_\_\_\_\_\_\_\_\_\_\_\_\_\_\_